《丽人篇》
明代·陈鹤

云为蝉鬓霞为裳，文轩绣户逞新妆。
白莲未作风中色，丹桂先新月里香。
洛川立处花横水，楚馆歌时声在梁。
伤心半倚同心扇，留客双飞并蒂觞。
杨柳垂丝空系念，蛱蝶联群只断肠。
欲把芳心托缄素，锦书杂泪不成行。

作者简介：（?—1560）明浙江山阴人，家居南京，字鸣轩，一字九皋，号海樵，一作海鹤，又作水樵生。嘉靖四年举人，袭其祖军功，官绍兴卫百户，非素志，因弃官称山人。自少时即博览奇帙名帖。曾得奇病，乃自学为医，七年而愈。工诗善画，水墨花草最为超绝。有《海樵先生集》、《越海亭诗集》。